Omnibus ostendit Monachi pia cura Johannis: Qualis in Ecclesia fuit a puerilibus annis, Abbatis Stephani studium quærens imitari. Plus studuit reliquis ea quæ bona sunt operari: Abbas Ecclesiam venerabiliter renovavit, Desertasque domos veluti patet ædificavit. Hic partem cupiens ipsius habere laboris, Libris scribendis operam dedit omnibus horis. Stephanus Ecclesiæ possessa suæ duplicavit, Dum reditus, fundos, et prædia multiplicavit. Hic rerum Custos sibi credita dum bene servat, Multiplici studio libros studiosus acervat, Stephanus Ecclesiæ thesauros amplificavit, Omnia septa fere melius mutando locavit. Hic rerum Custos dum curis invigilavit, Plus in ea reliquis Custodibus ædificavit. Stephanus Ecclesiam ditem de paupere fecit, Quam melius statuendo, superflua quæque rejecit. Cujus et iste sequens factum non degeneravit. Dum res Ecclesiæ pro posse suo decoravit. Stephanus Ecclesiæ caput extendit super amnem. Novimus auxilium simul impendisse Johannem. Quisque modo famulando suo dat plurima, perque Fine sui cursus bravio sit dignus uterque. Ecclesiæ Domini dilexit uterque decorem, Dum pro posse sui famulatus præstat honorem. Fidus uterque cliens Domini sepelire talentum Noluit, ex uno dum quærit reddere centum. Vita Patris Stephani pastoribus est imitanda: Vita Johannis erit non inmerito memoranda. Hic erit exemplo Prælatis, iste sequendus, Quisquis in officio suus est successor habendus. Nos igitur qui tot tanti bona Patris habemus, Quique Johannis opus tot florida scripta videmus. Expansis Regi manibus qui regnat ubique, Conferat, oremus, meritum pietatis utrique, Ut qui justificat majores atque pusillos, Cunnumeret patriæ cœlestis civibus illos. § Hic sunt libri prætitulati, quos Johannes fecit describi: videlicet magnam partem Josephi: Augustinum etiam super quinquaginta Psalmos ultimos, a Domine exaudi, usque Omnis spiritus laudet Dominum. Exameron Ambrosii; Ambrosium de Officiis, et de Sacramentis, et de morte Satyri fratris sui; Ambrosium de Virginitate, et Historiam Wandalorum: Ystoriam Orosii; Ystoriam Justini: Historiam de Iherusalem. Homeliam Origenis. Confessiones Augustini. Collectaneum novum. Musicam Widonis. Duos Antiphonarios optimos de Musica. Gradalem, et Nocturnalem. Vitam sanctæ Fidis: et Pastoralem sancti Gregorii. Gregorium de Miraculis. Vitam S. Galli, et alias multas vitas, et passiones Sanctorum. Vitam S. Leonis, et Iheronymum super Sophoniam, Aggæum, Iohëlem, et Malachiam. Decem collationes Patrum, et alias septem. Vitas Patrum B. Iheronymi. Librum Scintillarum. Quæstiones Bedæ in libros Regum. Istum etiam librum de diversis rebus, et Kartis composuit.